RESOLUCIÓN do 18 de xullo de 2007, da Secretaría Xeral de Emigración, pola que se regula a concesión, en réxime de concorrencia competitiva, de subvencións a entidades sen ánimo de lucro, para a realización de programas destinados a favorecer os procesos de acollida e integración da poboación inmigrante extracomunitaria na Comunidade Autónoma galega durante o ano 2007.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/07/2007

A incorporación á Unión Europea e a existencia dun espazo único dentro dela con fronteiras compartidas de cara ao exterior e liberdade de circulación dentro do seu territorio, dá lugar á consideración dun novo status supranacional e, desde a perspectiva comunitaria, de persoas inmigrantes de países extracomunitarios.
Este status administrativo supón, en moitos casos, que persoas de fóra da Unión Europea se vexan en determinadas situacións sociais que precisan de asistencia desde un punto de vista de acollida e integración no territorio comunitario.
A Administración pública do Estado e as comunidades autónomas, conscientes destas necesidades, elaboraron no ano 2005 un marco de cooperación para a xestión do fondo de apoio á acollida e a integración de inmigrantes así como o seu reforzo educativo, para que, con fondos das administracións autonómicas e do Estado, se realicen accións de acollida e integración de inmigrantes extracomunitarios. O crédito destinado a este fondo foi incrementado no ano 2007, e un novo marco de cooperación define os eixes de actuación en que se enmarcan as liñas de acción que desenvolverán as comunidades autónomas.
Dentro deste marco dáse cabida a entidades sen ánimo de lucro que realicen actividades e accións a prol da integración dos inmigrantes extracomunitarios. Neste ámbito, no ano 2006, publicouse por primeira vez unha resolución pola que se regulaba a concesión de axudas, en concorrencia competitiva, a este tipo de entidades para a realización de proxectos destinados a favorecer os procesos de acollida e integración da poboación inmigrante extracomunitaria na Comunidade Autónoma galega.
Neste ano 2007, seguindo a liña iniciada no ano anterior, volve publicarse unha resolución de axudas dirixidas a estas entidades sen ánimo de lucro, adaptando os eixes e os programas ao acordado no marco de cooperación para o ano 2007 aprobado polo Consello Superior de Política Inmigratoria o 6 de febreiro de 2007.
Tras a publicación do Decreto 211/2005, do 3 de agosto, que establece a estrutura orgánica da Xunta de Galicia, o Decreto 231/2005, do 11 de agosto, polo que se establecen os centros directivos dependentes da Presidencia da Xunta de Galicia, e o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración configúrase como o órgano superior da Administración da comunidade autónoma a que lle corresponden, entre outras, as competencias en política inmigratoria en Galicia, así como a xestión de todos os procedementos que desas materias se deriven.
Así mesmo, a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia desconcentra no secretario xeral de Emigración a aprobación das bases, a convocatoria e a resolución das axudas e subvencións do seu respectivo ámbito de competencia.
Esta convocatoria, ademais das bases establecidas nela, adáptase ao disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e ao Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
O financiamento das axudas previstas nesta resolución de convocatoria farase con cargo aos créditos das aplicacións orzamentarias 04.50.312C.481.0 e 04.50.312C.781.0 que figuran na Lei de orzamentos da Comunidade Autónoma de Galicia para 2007.
Por todo o exposto, e no exercicio das facultades que me confire a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia,
RESOLVO:
Artigo 1º.-Obxecto.
O obxecto da resolución é regular os requisitos e condicións para a concesión, en réxime de concorrencia competitiva, de subvencións a entidades sen ánimo de lucro para a realización de programas destinados a favorecer os procesos de acollida e integración da poboación inmigrante extracomunitaria na Comunidade Autónoma galega durante o ano 2007.
Artigo 2º.-Requisitos das entidades solicitantes.
1. As subvencións que se convocan por esta resolución poderán ser solicitadas por aquelas entidades sen ánimo de lucro con personalidade xurídica propia, que cumpran, na data do remate do prazo de presentación de solicitudes, os seguintes requisitos:
1) Estar legalmente constituídas e debidamente inscritas no correspondente rexistro administrativo.
2) Desenvolver actuacións que favorezan a integración do colectivo inmigrante na Comunidade Autónoma de Galicia.
3) Dispoñer de estrutura e capacidade suficiente para garantir o cumprimento dos obxectivos.
4) Non incorrer en ningunha das prohibicións para obter a condición de beneficiario de subvencións, enumeradas no artigo 13, da Lei 38/2003, do 17 de novembro, xeral de subvencións.
2. As entidades que teñan subscrito algún convenio coa Secretaría Xeral de Emigración poderán igualmente presentar solicitudes de subvención ao abeiro desta resolución, sempre que as actuacións propostas sexan distintas a aquelas obxecto de financiamento a través dos convenios en vigor.
3. Os solicitantes deberán manter os requisitos exixidos durante todo o exercicio económico para o que se concede a subvención.
4. Non poderán ser beneficiarias destas subvencións as entidades de dereito público, as universidades, os partidos políticos, as sociedades civís, asociacións profesionais, os colexios profesionais e outras entidades con análogos fins e natureza que os citados, agás as organizacións sindicais.
Artigo 3º.-Orzamento.
1. A concesión de axudas previstas nesta resolución de convocatoria farase con cargo aos créditos das aplicacións orzamentarias 04.50.312C.481.0 (524.397 ) e 04.50.312C.781.0 (165.000 ), que se inclúen nos orzamentos xerais da comunidade autónoma para o ano 2007, quedando condicionada a concesión destas axudas ao dito límite orzamentario.
2. A contía total subvencionable para gastos correntes distribuirase polos eixes indicados no artigo 5º, coa seguinte distribución:
-Eixe de acollida: 209.757,69 .
-Eixe de saúde: 104.879,77 .
-Eixe de muller: 104.879,77 .
-Eixe de sensibilización: 104.879,77 .
3. Se como resultado da presentación de solicitudes e das subvencións concedidas ao abeiro desta resolución, algún dos eixes subvencionables, non resultase cuberto na totalidade da contía prevista anteriormente, poderase proceder a unha redistribución da contía non cuberta entre todos ou algúns do eixes restantes.
4. As asignacións orzamentarias poderán ser incrementadas de acordo coa dispoñibilidade orzamentaria, debendo, neste suposto, distribuírse por eixes.
Artigo 4º.-Accións subvencionables e contía da axuda.
1. A contía concreta e certa da subvención determinarase en cada caso en función do custo do proxecto presentado obxecto de subvención e da aplicación dos criterios de valoración establecidos nesta resolución, tendo en conta o número de entidades beneficiarias e as dispoñibilidades orzamentarias, podendo acadar o 100% do investimento aqueles proxectos que obtiveran o máximo número de puntos previstos no artigo 6º, tendo en conta o número de entidades beneficiarias e as dispoñibilidades orzamentarias.
2. Poderán subvencionarse con cargo a esta resolución os gastos correntes e os gastos de equipamento que se lles orixinen ás entidades ás cales se lles conceda a subvención para a realización dos programas previstos no artigo 5º.
3. O órgano competente, de ser o caso, procederá á distribución entre os beneficiarios do importe global máximo destinado ás subvencións.
Artigo 5º.-Eixes e programas subvencionables.
Con cargo a esta resolución só poderán subvencionarse proxectos e accións referidos aos eixes e programas que se detallan a continuación:
1. Eixe de acollida.
1.a) Programa de acollida integral.
Este programa terá por obxecto a realización de proxectos que faciliten o acceso e a integración dos inmigrantes na sociedade a través da creación de novas prazas de acollida temporal e reforzo das existentes, a cobertura das súas necesidades básicas, a impartición de clases de idiomas, accións informativas, formativas e de asesoramento xurídico, social e laboral e, de ser o caso, a elaboración de itinerarios personalizados de inserción.
1.b) Programa de acollida especializada para inmigrantes en situación de especial vulnerabilidade.
Este programa irá dirixido ao desenvolvemento das actuacións previstas no programa 1.a) ás persoas inmigrantes en situación de especial vulnerabilidade, así como ao desenvolvemento de calquera outra acción que se considere necesaria para a atención a este colectivo.
2. Eixe de saúde.
2.a) Apoio a programas de promoción da saúde e asistencia ás necesidades específicas da poboación inmigrante.
Este programa terá por obxecto facilitar o acceso da poboación inmigrante á prevención e promoción da saúde mediante a realización de accións preventivas e socio-educativas.
3. Eixe de muller.
3.a) Apoio ao acceso normalizado, participación e implicación das mulleres inmigrantes a programas de carácter xeral e programas específicos dirixidos a mulleres en xeral
As actuacións que se enmarquen dentro deste programa irán dirixidas exclusivamente a mulleres inmigrantes da nosa comunidade autónoma: educación de adultos, formación profesional, cursos de habilidades sociais, inserción laboral e educación para a saúde.
3.b) Actuacións dirixidas a facilitar a integración social das mulleres inmigrantes que se atopan nunha situación de especial vulnerabilidade.
Este programa engloba as accións dirixidas a facilitar a integración social das mulleres inmigrantes que se atopen en situacións de especial vulnerabilidade, especialmente aquelas que sexan víctimas da violencia de xénero. Entre as accións que se desenvolverán dentro deste programa inclúense aquelas destinadas a proporcionar información e asesoramento, inserción social e laboral, accións formativas, educación para a saúde e aprendizaxe de habilidades sociais, entre outras.
4. Eixe de sensibilización.
4.a) Accións que promovan unha mellor comprensión dos procesos e fenómenos migratorios, destaquen as súas achegas e combatan prexuízos e estereotipos.
Incluiranse proxectos que favorezan e promovan unha mellor comprensión dos procesos e fenómenos migratorios, así como da realidade da inmigración en Galicia, destaquen as súas achegas como elemento enriquecedor da sociedade e fomenten actitudes positivas que combatan prexuízos e estereotipos.
4.b) Actuacións dirixidas a establecer espazos de encontro entre a poboación inmigrante e a autóctona, así como actividades de sensibilización dirixidas a ambas as poboacións.
Neste programa incluiranse proxectos que teñan por obxecto establecer espazos de encontro e contextos que favorezan o diálogo entre ambas as poboacións, así como actividades de sensibilización dirixidas a ambas as poboacións, promovéndose valores de respecto, tolerancia e solidariedade, que eviten no futuro actitudes racistas ou xenófobas.
Artigo 6º.-Criterios para a concesión das axudas.
1. A comisión de avaliación determinará tanto as entidades beneficiarias, como a contía da subvención que se concederá a cada unha delas, en función dos seguintes criterios de valoración:
1.1. Calidade técnica do programa: valorarase o contido técnico do programa e a súa adecuación aos obxectivos propostos, cronograma e descrición das actuacións concretas que se vaian desenvolver, así como o seu carácter innovador (ata 50 puntos).
1.2. No caso de prazas de acollida, valorarase o número total de prazas indicando as xa existentes e as de nova creación, así como os servizos incluídos, o custo medio diario de cada unha delas, o período da súa oferta e a súa distribución territorial (ata 20 puntos).
1.3. Estrutura e capacidade técnica, organizativa e de xestión da entidade que sexan axeitadas para a xestión do programa, así como a participación de voluntariado na realización dos proxectos ou actuacións (ata 15 puntos).
1.4. Cofinanciamento: terase en conta o custo efectivo de realización do programa, a porcentaxe de financiamento por parte da entidade, así como o desenvolvemento no ano 2007 por parte da entidade doutras accións no ámbito da inmigración distintas daquelas para as cales se solicita a subvención (ata 15 puntos).
1.5. Ámbito territorial de aplicación do programa e os seus potenciais beneficiarios (ata 15 puntos).
1.6. Participación doutras entidades sen ánimo de lucro no desenvolvemento e execución dos proxectos (ata 10 puntos).
1.7. Incorporación nas súas actuacións da perspectiva de xénero e igualdade de trato (ata 5 puntos).
2. Se unha actuación ou proxecto concreto para o que se solicita a subvención puidese encaixar nun eixe ou programa distinto do indicado pola entidade solicitante, o órgano competente poderá situar a dita actuación naquel eixe ou programa dos reflectidos no artigo 5º que resulte máis favorable para a concesión da subvención.
3. Na concesión das subvencións, a comisión de valoración terá en conta a existencia ou subvención de servizos ou actividades que cubran os mesmos eixes subvencionables no mesmo ámbito territorial ou subxectivo, realizadas polas entidades solicitantes da subvención ou por outras entidades.
4. Na resolución de concesión da subvención para prazas de acollida poderá establecerse que a entidade conte cun máximo do 10% de prazas dispoñibles para casos de urxente necesidade ou situacións especiais.
5. Como consecuencia da aplicación dos criterios de valoración previstos neste artigo, as entidades que resulten beneficiarias poderán recibir unha contía certa de subvención que poderá ser o custo total ou parcial dos previstos no orzamento total presentado coa solicitude. En todo caso, para poder ser obxecto de subvención deberán alcanzarse como mínimo 20 puntos como suma dos puntos obtidos na valoracións dos criterios, salvo que exista remanente orzamentario que se aplicará aos proxectos seguintes en puntos de acordo cos criterios establecidos na epígrafe anterior.
Artigo 7º.-Solicitudes e prazo.
1. As solicitudes de axudas dirixiranse á Secretaría Xeral de Emigración (rúa Basquiños, 2, 15704 Santiago de Compostela, A Coruña), e presentaranse por calquera das formas previstas no artigo 38.4º da Lei 30/1992, do 26 de novembro, de réxime xurídico das administraciones públicas e do procedemento administrativo común.
2. O prazo de presentación será de trinta e un días naturais contados desde o día seguinte ao da publicación desta resolución no Diario Oficial de Galicia. No caso de que o último día coincida en sábado ou día inhábil, o prazo de presentación de solicitudes rematará o día hábil seguinte.
Artigo 8º.-Documentación.
1. As solicitudes presentaranse segundo o modelo establecido como anexo I a esta resolución, e deberán relacionarse nel todos os proxectos para os que a entidade solicita a subvención indicando, expresamente, o eixe e o programa do artigo 5º nos que se incardinarían. Non se poderá presentar un mesmo proxecto ou acción que se incardine en máis dun programa.
As solicitudes deberán ir acompañadas da seguinte documentación en orixinal ou copia debidamente compulsada:
a) Acreditación da identidade e representación do solicitante:
1. Acreditación da identidade da persoa asinante da solicitude.
2. Acreditación da capacidade de representación do asinante da solicitude presentada pola entidade.
b) Estatutos da entidade debidamente legalizados.
c) Acreditación do requisito de inscrición da entidade no rexistro correspondente, de acordo co sinalado no artigo 2º desta resolución.
d) Tarxeta de identificación fiscal.
e) Declaración de axudas solicitadas e/ou concedidas para a mesma finalidade, procedentes doutras administracións públicas, Unión Europea ou calquera outro ente público ou privado, segundo modelo recollido no anexo II.
f) Ficha de solicitude de transferencia bancaria de acordo co modelo do anexo III.
g) Memoria da entidade segundo modelo recollido no anexo IV.
h) Memoria de cada un dos programas para os que se solicita a subvención, de acordo co contido do artigo 5º desta resolución e onde se indicará o orzamento de gastos previsto, así como os posibles recursos con que se conta para o seu financiamento.
i) Fichas explicativas do programa e das actividades de acordo co modelo recollido no anexo V.
j) Certificado de atoparse ao corrente nas súas obrigas tributarias e de Seguridade Social no suposto de solicitar unha subvención para gastos de equipamento superior a 1.500 .
k) Declaración expresa de non estar incursos nas circunstancias previstas no artigo 13 da Lei 38/2003, do 17 de novembro, xeral de subvencións, segundo modelo recollido no anexo VI.
2. A presentación da solicitude comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia e acreditarase este extremo antes da proposta de resolución, segundo o artigo 14 e), da Lei 38/2003, do 17 de novembro, xeral de subvencións.
3. Se a solicitude non estivese debidamente cuberta ou non se achegase a documentación exixida, a Secretaría Xeral de Emigración requirirá o interesado para que, nun prazo máximo de dez días hábiles, emende a falta ou achegue os documentos preceptivos, con indicación de que, se así non o fixese, se entenderá por desistido da súa petición, de conformidade co disposto no artigo 71 da Lei 30/1992, de réxime xurídico das administracións públicas e do procedemento administrativo común, logo da resolución ditada nos termos previstos no artigo 42 da citada Lei 30/1992.
Artigo 9º.-Procedemento de concesión da subvención.
1. O procedemento para a tramitación e concesión das axudas que se convocan por esta resolución axustarase ao previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e na Lei 30/1992, do 26 de novembro, de réxime xurídico das administracións públicas e do procedemento administrativo común. As solicitudes someteranse a un réxime de concorrencia competitiva, tal como recolle a devandita Lei de réxime financeiro e orzamentario de Galicia no seu artigo 78.
2. Correspóndelle á Secretaría Xeral de Emigración a realización das tarefas de xestión desta convocatoria, sempre de acordo coa existencia de dispoñibilidades orzamentarias. Para isto crearase unha comisión de avaliación, que ademais será órgano instrutor, presidida polo subdirector xeral de Xestión de Programas do Retorno e a Inmigración, ou persoa en quen delegue, e composta polos seguintes membros:
-A xefa do Servizo de Programas e Atención Integral.
-A xefa do Servizo de Información e Tramitación de Subvencións.
-Un/unha xefe/a de sección da unidade.
-Un/unha funcionario/a da unidade, que actuará como secretario/a.
3. Os expedientes serán avalidados pola comisión segundo os criterios establecidos no artigo 6º. Posteriormente a comisión elaborará unha proposta de concesión, a través da Subdirección Xeral de Xestión de Programas do Retorno e a Inmigración, que se lle presentarán ao secretario xeral de Emigración, quen resolverá dentro das dispoñibilidades orzamentarias.
Artigo 10º.-Resolución.
1. As resolucións do secretario xeral de Emigración seranlles notificadas aos interesados. A Secretaría Xeral de Emigración publicará no Diario Oficial de Galicia as subvencións de contía igual ou superior a 3.000 euros concedidas a través desta convocatoria, indicando o programa e crédito orzamentario ao que se imputan, beneficiario, cantidade concedida e finalidade para a que se outorga a axuda.
O prazo máximo para resolver e notificar será de catro meses, que comezarán a contar desde a data de publicación desta resolución no Diario Oficial de Galicia. Transcorrido o dito prazo sen que se ditasen e notificasen as resolucións expresas, poderán entenderse desestimadas as solicitudes, de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
As resolucións que se diten neste procedemento esgotan a vía administrativa, e contra elas cabe interpoñer potestativamente recurso de reposición ante o mesmo órgano que as ditou, nun prazo dun mes contado a partir do día seguinte ao da recepción da correspondente notificación, no caso de resolucións expresas, ou nun prazo de tres meses contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, nun prazo de dous meses contados a partir do día seguinte ao da recepción da correspondente notificación, no caso de resolucións expresas, ou nun prazo de seis meses contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
2. As entidades solicitantes prestan o seu consentimento para incluír e facer públicos, no rexistro público de axudas, subvencións e convenios e no rexistro público de sancións, creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como as sancións impostas.
Os datos referidos integrarán un ficheiro do que será responsable a Consellería de Economía e Facenda, ante quen se poderán exercitar os dereitos de acceso, rectificación, cancelación e oposición.
Salvo nos casos sinalados no artigo 9.4º do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a non autorización da obtención de datos ou a súa publicidade poderá dar lugar á exclusión do proceso de participación para obter a axuda ou subvención ou, se procede, ao reintegro do importe concedido.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Secretaría Xeral de Emigración publicará na súa páxina web galiciaaberta.com a relación dos beneficiarios e o importe das axudas concedidas, polo que, a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 11º.-Aceptación da subvención.
No suposto de que a entidade non acepte a subvención concedida, deberá comunicarllo á Secretaría Xeral de Emigración no prazo máximo de dez días, contados a partir da notificación da resolución.
No caso de renuncias por parte das entidades ás subvencións concedidas, poderanse ditar novas resolucións en función das dispoñibilidades orzamentarias derivadas das renuncias, sempre que existan entidades que, cumprindo os requisitos, non obtiveran a puntuación suficiente, en aplicación dos criterios de valoración, para ser beneficiarias da subvención.
Artigo 12º.-Obrigas das entidades subvencionadas.
1. Os beneficiarios destas axudas deberán:
a) Realizar o proxecto ou acción que fundamenta a concesión da subvención. En todo caso, as actuacións que se subvencionarán deberanse realizar antes da finalización do prazo de xustificación establecido no artigo 13º.6 desta resolución.
b) Acreditar ante a entidade concedente a realización da actividade e o cumprimento dos requisitos ou das condicións que determinen a concesión da axuda ou subvención.
c) Facer constar, en todo tipo de publicidade e información, a condición de entidade subvencionada polo Ministerio de Traballo e Asuntos Sociais e a Secretaría Xeral de Emigración, así como os seus correspondentes logotipos segundo os modelos establecidos no anexo VIII desta resolución.
d) Someterse ás actuacións de comprobación que considere oportuno a Secretaría Xeral de Emigración e ás de control financeiro que corresponden á Intervención Xeral da Comunidade Autónoma, ao Tribunal de Contas e ao Consello de Contas segundo a lexislación vixente na materia, facilitando o seu labor de fiscalización e control.
e) As entidades beneficiarias da axuda deberán informar inmediatamente á Subdirección Xeral de Xestión de Programas do Retorno e a Inmigración sobre calquera eventualidade que altere ou dificulte o desenvolvemento da actividade subvencionada.
2. Todos os proxectos ou accións obxecto de subvención a través desta resolución pasarán a formar parte dunha Rede de Atención ao Inmigrante. Para estes efectos, as entidades beneficiarias deberán informar á Secretaría Xeral de Emigración de todas as actuacións e calquera outra información solicitada en relación coa xestión da subvención concedida co fin de acadar a súa maior difusión.
3. Os beneficiarios quedan obrigados a facilitarlle, á Secretaría Xeral de Emigración o exame das actividades tanto na súa execución como con posterioridade ao seu remate, así como toda aquela información que lles sexa requirida, para o que garantirá o acceso dos representantes da Secretaría Xeral ao lugar das accións, ás contas e demais documentación que se estime oportuna.
Artigo 13º.-Forma de xustificación e pagamento das subvencións.
1. As entidades subvencionadas quedan obrigadas a xustificar os gastos correspondentes ao custo total do programa.
2. Poderán xustificarse con cargo á subvención recibida os gastos que se realicen desde o 1 de xaneiro de 2007 e con anterioridade á finalización do prazo de xustificación recollido neste artigo e de acordo coas accións recollidas nos distintos programas e eixes reflectidos na memoria presentada.
3. Poderán efectuarse pagamentos parciais, previa xustificación, a conta da liquidación definitiva, de ata o máximo do 80% do importe da subvención concedida.
Será obrigatoria, de conformidade co disposto no artigo 17.1º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, a prestación de garantías para a expedición dos pagamentos parciais de subvencións de capital cando a contía da subvención exceda de 30.050,61 .
Para a xustificación, as entidades deberán presentar a seguinte documentación:
a) Certificación do secretario da entidade beneficiaria, co visto e prace do seu presidente, na que conste a denominación do eixe, programa, proxecto e actividades realizadas, contía do gasto así como a súa imputación aos fins para os que foi concedida a subvención.
b) Factura ou facturas acreditativas dos gastos subvencionables e demais documentos de valor probatorio equivalente con validez no tráfico xurídico-mercantil ou con eficacia administrativa. Estes documentos deberán presentarse ben en documento orixinal ou ben en fotocopia debidamente compulsada.
Deberá achegarse unha relación de todos os documentos, asinada polo secretario da entidade, co visto e prace do seu presidente, sinalando para cada un deles a finalidade correspondente.
4. A xustificación final da subvención deberá ir acompañada, ademais do establecido no apartado anterior, da seguinte documentación:
a) Memoria técnica xustificativa da aplicación da subvención concedida e explicativa da execución de cada programa e proxecto, de acordo co modelo especificado no anexo VII.
b) Declaración complementaria do conxunto das axudas solicitadas para a mesma actividade, tanto as aprobadas ou concedidas como as pendentes de resolución, das administracións públicas competentes ou calquera dos seus organismos, entes ou sociedades.
No caso de subvencións concedidas para gastos de equipamento de contía superior a 1.500 euros, as entidades beneficiarias deberán acreditar, con anterioridade ao pagamento, que se atopan ao día no cumprimento das súas obrigas tributarias, tanto estatais como autonómicas, e coa Seguridade Social.
5. No caso de concesión dunha subvención para gastos de equipamento por importe superior a 12.000 , os beneficiarios deberán solicitar como mínimo tres ofertas de diferentes provedores, con carácter previo á entrega do ben, salvo que polas especiais características dos gastos subvencionables non exista no mercado suficiente número de entidades que o subministren, ou salvo que o gasto se realizase con anterioridade á solicitude da subvención. No suposto de que as ofertas presentadas non se achegasen na solicitude da subvención, deberán entregarse coa xustificación e, en todo caso, deberá xustificarse expresamente nunha memoria a elección cando non recaia na proposta económica máis vantaxosa, tal como se recolle no anexo VII.
6. O prazo de xustificación e entrega da totalidade da documentación será ata o 1 de decembro de 2007.
7. A Secretaría Xeral de Emigración, en todo momento, poderá solicitar calquera outra documentación que considere oportuna para a xustificación da subvención.
8. O importe da subvención concedida será transferido á conta bancaria da que sexa titular a entidade beneficiaria e así se acredite mediante certificación bancaria segundo o modelo establecido no apartado correspondente do anexo desta resolución.
Artigo 14º.-Compatibilidade das axudas.
As axudas concedidas en virtude desta resolución serán compatibles con outras, calquera que sexa a súa natureza, administración ou entidade que llas conceda excepto as derivadas de convenios subscritos coa Secretaría Xeral de Emigración para a mesma finalidade e, en todo caso, tendo en conta que a suma de todas elas non poderá superar o custo total da actividade subvencionable. Para a determinación do cumprimento deste requisito, o beneficiario da axuda deberá informar no momento da solicitude e ao longo do ano 2007 de todas as axudas e subvencións que para o mesmo fin perciba de calquera entidade pública ou privada.
Artigo 15º.-Modificación da resolución de concesión.
As entidades beneficiarias das axudas quedan obrigadas a comunicarlle á Secretaría Xeral de Emigración, no momento no que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a execución das actividades, podendo a Secretaría Xeral de Emigración adoptar a resolución de modificación da concesión que corresponda de acordo co disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 16º.-Reintegro.
Procederá a apertura de expediente para o reintegro total ou parcial das cantidades percibidas e a exixencia dos xuros de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 17º.-Instrucións e aclaracións.
A Secretaría Xeral de Emigración poderá ditar as instrucións e aclaracións precisas para o desenvolvemento e cumprimento desta resolución.
Artigo 18º.-Normativa de aplicación.
En todo o demais, será de aplicación a lexislación básica do Estado sobre subvencións (Lei 38/2003, do 17 de novembro e Real decreto 887/2006, do 21 de xullo); os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e demais normativa de desenvolvemento.
Artigo 19º.-Recursos contra esta resolución.
Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Santiago de Compostela, 18 de xullo de 2007.
Manuel Luis Rodríguez González
Secretario xeral de Emigración
Ver referencia pdf "14400D005P011.PDF"